เมืองไทยเปิดแผน ลุยประกันในลาว
กลุ่มเมืองไทยฯ กางแผน 5 ปี บุกตลาดลาว ขายผ่านแบงก์แอสชัวรันส์ บริษัทพันธมิตร
5 ส.ค. 2559

กลุ่มเมืองไทยฯ กางแผน 5 ปี บุกตลาดลาว ขายผ่านแบงก์แอสชัวรันส์ บริษัทพันธมิตร
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ขณะนี้บริษัท ST-Muang Thai Insurance (ST-MTI) บริษัทร่วมทุนเพื่อประกอบธุรกิจประกันชีวิตและประกันวินาศภัย ใน สปป.ลาว ได้รับใบอนุญาตให้ดำเนินธุรกิจได้อย่างเป็นทางการแล้ว
สำหรับแผนธุรกิจของ ST-MTI ใน 5 ปีข้างหน้านี้ บริษัทจะเดินหน้าสู่การเป็นผู้นำด้านธุรกิจประกันชีวิตและประกันวินาศภัย เบื้องต้นจะเน้นกลุ่มลูกค้าสินเชื่อธุรกิจ และลูกค้าบุคคลที่มีรายได้ปานกลาง-สูง ผ่านช่องทางการขายผ่านธนาคาร หรือแบงก์แอสชัวรันซ์ อย่างเต็มรูปแบบ โดยอาศัยจุดแข็ง ST Bank ที่มีสาขา 5 แห่ง และ 32 หน่วยบริการ 
ทั้งนี้ ในส่วนประกันชีวิตจะเน้นผลิตภัณฑ์ประเภทคุ้มครองภาระสินเชื่อ เพื่อป้องกันความเสี่ยงให้ลูกค้าสินเชื่อที่อาจเกิดขึ้นกับเจ้าของธุรกิจหรือผู้ที่หารายได้หลักให้แก่ธุรกิจ จากนั้นจะทยอยพัฒนาผลิตภัณฑ์แบบคุ้มครองตลอดชีพ และแบบสะสมทรัพย์มาเป็นทางเลือก เพื่อตอบโจทย์ความต้องการของลูกค้าได้หลากหลายยิ่งขึ้น
ด้าน นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย กล่าวว่า สำหรับผลิตภัณฑ์ด้านประกันวินาศภัย จะเริ่มต้นจากขายประกันอัคคีภัย และประกันภัยทรัพย์สิน ในฐานลูกค้าธนาคารหรือแบงก์แอสชัวรันส์ ที่ต้องการความคุ้มครองทรัพย์สินที่เป็นหลักประกันของธนาคาร รวมถึงการประกันภัยรถยนต์ เนื่องจากตลาดรถยนต์ใน สปป.ลาว ขยายตัวอย่างมาก จึงต้องการประกันภัยรถยนต์มากขึ้น
“การร่วมทุนใน สปป.ลาว ถือเป็นโมเดลธุรกิจแบบไร้พรมแดนระหว่างไทยและลาว โดยเฉพาะการประกันภัยรถยนต์ ภายใต้กลุ่มเมืองไทย และภายในปีนี้ จะเร่งพัฒนาประกันอุบัติเหตุส่วนบุคคล ประกันภัยการขนส่ง และประกันความเสี่ยงภัยทุกชนิด ที่จะให้ความคุ้มครองธุรกิจหยุดชะงัก” นางนวลพรรณ กล่าว